Datum: 8. 7. 2022

S P O R O Č I L O Z A J A V N O S T

**PRIČETEK SANACIJE KLIFA NA DELU KOMPLEKSA ORTOPEDSKE BOLNIŠNICE VALDOLTRA**

**Ljubljana, 8. 7. 2022 – Ministrstvo za okolje in prostor RS, Ortopedska bolnišnica Valdoltra in Občina Ankaran obveščamo javnost, da bodo v obdobju med 11. julijem in 15. novembrom potekala gradbena dela sanacije obalnega klifa na območju kompleksa Ortopedske bolnišnice Valdoltra v Občini Ankaran. Sprehajalce, obiskovalce, plavalce in ostalo javnost naprošamo za razumevanje, strpnost in upoštevanje označb na gradbišču.**

Ministrstvo bo izvedlo stabilizacijske ukrepe na morski brežini klifa, ki zaradi erodiranja in plazenja ogroža objekt bolnišnice. Sanacija predvideva ureditev podpornega zidu ter izvedbo sidrane mreže z zasaditvijo iznad zidu. Dostop do gradbišča bo urejen z vrha klifa, preko kompleksa bolnišnice in Jadranske ceste.

Projekt sanacije bo izveden na način, da se kar najmanj vpliva na naravne vrednote parka Valdoltre in druge naravne procese na območju klifa. Med izvedbo posegov bodo vzpostavljeni dodatni zaščitni posegi, ki bodo preprečevali kaljenje morske vode in morebitno spiranje gradbenih materialov v morje.

Termin sanacije je skladen z mnenjem in usmeritvami Zavoda RS za varstvo narave, obenem je ob upoštevanju vremenskih razmer ocenjen kot najprimernejši.